Piratismikirjeiden lähettäjät kärsivät tappion oikeudessa syytettyään suomalaista tietokoneen käyttäjää tv-sarjan jakamisesta.

Niin sanottujen tekijänoikeuskirjeiden eli piratismikirjeiden lähettäjät hävisivät torstaina markkinaoikeudessa. Hedman Partnersin edustama Crystalis Entertainment syytti tietokoneen käyttäjää televisiosarjan laittomasta jakamisesta internetissä.

Oikeus hylkäsi syytteet kokonaan ja määräsi kantajat maksamaan vastaajan oikeudenkäyntikulut, kertoo syytettyä edustanut lakitoimisto Turre Legal tiedotteessaan.

Yksityiset tahot ovat lähettäneet piratismikirjeitä vuosien mittaan tuhansille suomalaisille, joita epäillään esimerkiksi elokuvien tai tv-sarjojen luvattomasta levittämisestä internetissä.

Kirjeissä vaaditaan usein satojen eurojen kertakorvausta tai muuten edessä on oikeudenkäynti.

Aina ei ole kuitenkaan selvää, kuka on käyttänyt nettiliittymää luvattomasti.

Lue lisää:

Yksi näistä kirjeiden saajista vei asian oikeuteen ja voitti. Ict-asiantuntijalta vaadittiin 6000 euron korvausta Black Sails -tv-sarjan 12 jakson levittämisestä vuonna 2015 ja kantajan 24 660 euron oikeudenkäyntikulujen maksamista.

Syytetyn väitettiin jakaneen sarjaa sekä Windows- että Mac-tietokoneilla, mutta tämä kääntyi kantajia vastaan. Oikeuden mielestä tämä puhui sen puolesta, että latauksia ovat voineet tehdä muut henkilöt. Vastaajalla oli käytössään MacOs-laite.

Oikeudenhaltijat eivät pystyneet riittävän luotettavasti näyttämään, että internet-liittymän omistaja oli levittänyt elokuvateoksia. Ei, vaikka he esittivät vastaajan kanssa käytyjä sähköpostikeskusteluja ja niistä selvitettyjä nettiliittymän yksilöiviä ip-tietoja ja jopa kirjoitusvirheitä, joita viesteissä oli.

– Tekijänoikeusoikeudenkäynteihin vastaajat tuntuvat valikoituvan verkkoaktiivisuuden perusteella. Elokuvayhtiöt ovat valikoineet vastaajiksi henkilöitä, joista on saatavilla verkossa paljon tietoja. Oikeudenhaltijat syynäävät tarkasti läpi julkiset keskustelut Twitterissä ja Facebookissa, sekä sähköpostiviestit kantajia edustavien lakimiesten kanssa, arvioi Turren tekijänoikeuslakimies Herkko Hietanen tiedotteessa.

Vastaaja muun muassa selvitti, että hänellä oli käytössään salasanalla suojattu verkko, johon kuitenkin jopa naapureilla oli pääsy. Perhe ja naapurit tukivat väitettä oikeudessa.

Markkinaoikeus hylkäsi kanteen ja tuomitsi kantajan korvaamaan vastaajalle aiheutuneet oikeudenkäyntikulut täysimääräisesti. Summa on melkein 19 000 euroa. Tämän lisäksi kantajalle jäivät maksettavaksi omat 24 600 euron oikeudenkäyntikulut.

Tuomio ei ole lopullinen, ja siitä saatetaan valittaa.

Turresta kerrotaan IS Digitodaylle, että suurin osa sen edustamista piratismikirjetapauksista on sovittu oikeuden ulkopuolella. Oikeuteen asti edenneistä tapauksista on tullut sekä voittoja että tappioita.